b'\n_START_ARTICLE_\nF\xc3\xa2nt\xc3\xa2na Cad\xc3\xa2nei\n_START_PARAGRAPH_\nF\xc3\xa2nt\xc3\xa2na Cad\xc3\xa2nei este o f\xc3\xa2nt\xc3\xa2n\xc4\x83 de l\xc3\xa2ng\xc4\x83 localitatea Lipnic, Raionul Ocni\xc8\x9ba, Republica Moldova. Conform tradi\xc8\x9biei locului p\xc4\x83strat\xc4\x83 de-a lungul secolelor, de l\xc3\xa2ng\xc4\x83 aceast\xc4\x83 f\xc3\xa2nt\xc3\xa2n\xc4\x83 a \xc3\xaenceput faimoasa b\xc4\x83t\xc4\x83lie de la Lipnic din 1469 (sau 1470, dup\xc4\x83 alte surse) \xc3\xaen care \xc8\x98tefan cel Mare i-a \xc3\xaenfr\xc3\xa2nt pe t\xc4\x83tarii de pe Volga ai Hanului Mamac._NEWLINE_Dat\xc3\xa2nd cel pu\xc8\x9bin din secolul XV, f\xc3\xa2nt\xc3\xa2na a fost reabilitat\xc4\x83 de c\xc3\xa2teva ori de-a lungul timpului. \xc3\x8en 1970, F\xc3\xa2nt\xc3\xa2na Cad\xc3\xa2nei \xc8\x99i spa\xc8\x9biul adiacent au fost incluse \xc3\xaen Registrul Monumentelor Republicii Moldova ocrotite de stat, sub num\xc4\x83rul 1754 (\xe2\x80\x9eC\xc3\xa2mpul de lupt\xc4\x83 a lui \xc8\x98tefan cel Mare cu t\xc4\x83tarii/1970/ist./N/\xe2\x80\x9d). \xc3\x8enainte de renovarea din 2014, f\xc3\xa2nt\xc3\xa2na se afla \xc3\xaen stare avansat\xc4\x83 de degradare, apa nu mai era potabil\xc4\x83, iar lemnul de la f\xc3\xa2nt\xc3\xa2n\xc4\x83 era putrezit.\n_START_SECTION_\nLegendele F\xc3\xa2nt\xc3\xa2nii Cad\xc3\xa2nei\n_START_PARAGRAPH_\nPotrivit unei legende, o fat\xc4\x83 frumoas\xc4\x83 din localitate era urm\xc4\x83rit\xc4\x83 de un turc pentru a o duce \xc3\xaen haremul s\xc4\x83u \xc8\x99i a o face cad\xc3\xa2n\xc4\x83. Vr\xc3\xa2nd s\xc4\x83 scape de urm\xc4\x83rire, fata s-a aruncat \xc3\xaen f\xc3\xa2nt\xc3\xa2na care de atunci se cheam\xc4\x83 F\xc3\xa2nt\xc3\xa2na Cad\xc3\xa2nei. Conform altei legende, \xc3\xaenainte de a se face f\xc3\xa2nt\xc3\xa2na, pe locul ei era un izvor la care veneau doi \xc3\xaendr\xc4\x83gosti\xc8\x9bi. O cad\xc3\xa2n\xc4\x83 din haremul unui turc care st\xc4\x83p\xc3\xa2nea aceste p\xc4\x83m\xc3\xa2nturi i-a omor\xc3\xa2t pe cei doi tineri. Ulterior, regret\xc3\xa2nd fapta, cad\xc3\xa2na a ridicat pe acest loc o f\xc3\xa2nt\xc3\xa2n\xc4\x83.\n_START_SECTION_\nCampania de colectare de fonduri \xc8\x99i renovarea din 2014\n_START_PARAGRAPH_\nUltima renovare a F\xc3\xa2nt\xc3\xa2nii Cad\xc3\xa2nei a avut loc \xc3\xaen 2014, c\xc3\xa2nd complexul a fost renovat din banii str\xc3\xa2n\xc8\x99i \xc3\xaen cadrul unei campanii publice de colectare de fonduri ce a fost derulat\xc4\x83 \xc3\xaen lunile iulie \xc8\x99i august ale anului respectiv._NEWLINE_Lucr\xc4\x83rile la reconstruc\xc8\x9bia din 2014 s-au derulat \xc3\xaen luna septembrie, potrivit proiectului elaborat de arhitectul Teodor Naval \xc8\x99i biroul Oldarchitecture. Piatra pentru complexul de la F\xc3\xa2nt\xc3\xa2na Cad\xc3\xa2nei a fost cioplit\xc4\x83 de me\xc8\x99terul popular Ion Lozan._NEWLINE_F\xc3\xa2nt\xc3\xa2na Cad\xc3\xa2nei reconstruit\xc4\x83 a fost inaugurat\xc4\x83 pe 27 septembrie 2014.'